b'\n_START_ARTICLE_\nRosenkorsordenen AMORC\n_START_PARAGRAPH_\nRosenkorsordenen AMORC, hvor AMORC er et akronym for den Antikke og Mystiske Orden af Rosenc(k)orset, er en esoterisk og initatorisk, rosenkreutzerinspireret orden.\n_START_SECTION_\nOprindelse\n_START_PARAGRAPH_\nOrdenen blev grundlagt i februar 1915 i New York af den amerikanske okkultist og mystiker Harvey Spencer Lewis (1883 \xe2\x80\x93 1939).\n_START_SECTION_\nGrundlag\n_START_PARAGRAPH_\nOrdenen kr\xc3\xa6ver i stil med frimurerne, at et medlem skal bekende sig til en religion; men stiller ingen krav om medlemskab af bestemte religioner. Medlemmerne s\xc3\xb8ger at respektere religi\xc3\xb8s tolerance, og i rituel sammenh\xc3\xa6ng henvises guddommen som "mit hjertes Gud". Ordenens l\xc3\xa6re er inspireret af monoteisme, karma, reinkarnation og til en vis grad af teosofiens l\xc3\xa6re om hemmelige mestres hierarki. Ordenens tidsregning henviser til den tid, da farao Akhnaton grundlagde atonkulten. Ordenen h\xc3\xa6vder at videref\xc3\xb8re \xc3\xa6ldgamle mystiske traditioner, der dels stammer fra rosenkreutzerne og dels fra de \xc3\xa6ldste tiders mystikere.\n_START_SECTION_\nMedlemmerne og deres uddannelse\n_START_PARAGRAPH_\nP\xc3\xa5 verdensplan er der en ansl\xc3\xa5et 100.000 til 150.000 medlemmer. Der er ca 100-150 medlemmer i Danmark._NEWLINE_Ordenen er en esoterisk orden opdelt i grader eller erkendelsestrin. Ordenen har officielt 9 grader. Medlemmerne modtager hver m\xc3\xa5ned en monografi med undervisningsmaterialer og parapsykologisk inspirerede eksperimenter. Derfor kan man sige, at ordenen er opbygget som et brevkursus. I vore dage udsendes monografierne i stigende grad som email._NEWLINE_Indvielserne til n\xc3\xa6ste grad foreg\xc3\xa5r i hjemmet, hvor medlemmet selv gennemf\xc3\xb8rer ritualerne. Senere kan grader erhverves i et rosenkorstempel.\n_START_SECTION_\nDen skandinaviske storloge\n_START_PARAGRAPH_\nOrdenen har afdelinger p\xc3\xa5 alle kontinenter, og der findes en skandinavisk storloge med hoveds\xc3\xa6de p\xc3\xa5 R\xc3\xb6sans Herrg\xc3\xa5rd i Onsala, Sverige. Det er her skandinaviske medlemmer modtager deres indvielser til h\xc3\xb8jere grader._NEWLINE_Den skandinaviske storloge ledes af stormester Live S\xc3\xb6derlund\n_START_SECTION_\nOrdenens hovedkvarter\n_START_PARAGRAPH_\nOrdenens internationale hovedkvarter ligger i Lachute i Montreal i Canada. Tidligere l\xc3\xa5 hovedkvarteret l\xc3\xa6nge i San Jos\xc3\xa9, Californien. Internationalt har ordenen siden 1990 v\xc3\xa6ret ledet af Christian Bernard, der i denne egenskab kaldes ordenens imperator.'